**Kirjalik küsimus**  
Adressaat: justiits- ja digiminister

Lugupeetud Riigikogu esimees

Vastavalt Riigikogu kodu- ja töökorra seaduse § 147 lõikele 1 esitan justiits- ja digiministrile järgmised kirjalikud küsimused:

1. Kas prokurör või uurimisasutus võib aidata kannatanul tsiviilhagi koostada ja esitada ning millised on pretsedendid analoogilistel juhtudel?
2. Kas ja kuidas tagab riik, et ka vähekindlustatud kannatanud saavad oma õigusi ja nõudeid kriminaalmenetluses kaitsta?
3. Kas MTÜ Slava Ukraini likvideerija ja nõukogu liikmed rikkusid seadust, jättes kriminaalasjas tsiviilhagi esitamata, ning kellel on pädevus seda hinnata?
4. Kas selline praktika, kus ilmse kahju tekitamise korral loobutakse kahjunõudest, ei õõnesta usaldust Eesti õigusriigi, annetuskultuuri ja kodanikuühiskonna vastu?
5. Milliseid samme plaanib Justiitsministeerium astuda, et sarnastes olukordades oleks kannatanute huvid reaalselt kaitstud ja avalikkusele ei tekiks ekslikku muljet, nagu sõltuks õiguse saamine jõukusest või hagi esitamise kulude tasumisest?
6. Kas avalikkusele esitatud sõnumid, nagu oleks tsiviilhagi esitamine kriminaalasjas ligikaudu 40 000 euro suurune kulu, ei loo olukorda, kus kannatanud võivad hakata kaaluma omakohut või muid Eesti seadustega vastuolus olevaid lahendusi?
7. Kas tuleks seadusi muuta, et edaspidi analoogiliste juhtumite puhul saaksid annetajatele tehtud kahjud hüvitatud ja ühiskonnas ei tekiks teravat ebaõiglustunnet?

Lugupidamisega  
Jaak Valge  
(Riigikogu liige)

24.09.2025